[pic] | EUROOPAN KOMISSIO |

Bryssel 4.8.2010

KOM(2010) 421 lopullinen

KOMISSION KERTOMUS EUROOPAN PARLAMENTILLE JA NEUVOSTOLLE

yhteisön alueella olevia avoimia työpaikkoja koskevista neljännesvuosittaisista tilastoista annetun Euroopan parlamentin ja neuvoston asetuksen (EY) N:o 453/2008 täytäntöönpanosta

KOMISSION KERTOMUS EUROOPAN PARLAMENTILLE JA NEUVOSTOLLE

yhteisön alueella olevia avoimia työpaikkoja koskevista neljännesvuosittaisista tilastoista annetun Euroopan parlamentin ja neuvoston asetuksen (EY) N:o 453/2008 täytäntöönpanosta

1. Johdanto

Avoimia työpaikkoja pidetään yleensä tärkeänä tekijänä, kun analysoidaan työmarkkinoiden kysyntäpuolta. Komissio ja Euroopan keskuspankki tarvitsevat avoimia työpaikkoja koskevia neljännesvuositietoja, jotta ne voivat seurata suhdannekierron ja työmarkkinoiden lyhyen aikavälin kehitystä. Komissio tarvitsee avoimia työpaikkoja koskevia tietoja, jotka on luokiteltu taloudellisten toimialojen perusteella, kun se seuraa ja analysoi työvoiman kysynnän tasoa ja rakennetta Euroopan työllisyysstrategian puitteissa.

Yhteisön alueella olevia avoimia työpaikkoja koskevista neljännesvuosittaisista tilastoista 23. huhtikuuta 2008 annetulla Euroopan parlamentin ja neuvoston asetuksella (EY) N:o 453/2008[1] luotiin puitteet avoimia työpaikkoja koskevien neljännesvuosittaisten tilastojen tuottamiselle, toimittamiselle ja arvioinnille. Asetuksen (EY) N:o 453/2008 10 artiklassa edellytetään, että komissio antaa Euroopan parlamentille ja neuvostolle kertomuksen asetuksen täytäntöönpanosta 24. kesäkuuta 2010 mennessä ja sen jälkeen kolmen vuoden välein. Kertomuksessa odotetaan arvioitavan jäsenvaltioiden toimittamien tilastojen sekä Euroopan tason aggregaattien laatua ja osoitettavan alueita, joita voitaisiin parantaa.

Tämä on ensimmäinen kertomus, joka komission edellytetään antavan Euroopan parlamentille ja neuvostolle.

2. Täytäntöönpanotoimet

2.1 Täytäntöönpanoasetukset

Pian asetuksen (EY) N:o 453/2008 hyväksymisen jälkeen hyväksyttiin kaksi komission täytäntöönpanoasetusta, joilla säädetään eräistä yksittäisistä näkökohdista, jotka asetuksen (EY) N:o 453/2008 mukaan oli määriteltävä tarkemmin komiteamenettelyä noudattaen.

- Komission asetuksessa (EY) N:o 1062/2008[2] määritellään seuraavat:

• Kausitasoitusta koskevat menettelyt asetuksen (EY) N:o 453/2008 3 artiklan 3 kohdan soveltamiseksi. Komission asetuksessa todetaan, että kausitasoitettujen tietojen toimittaminen on aloitettava viimeistään silloin kun käytettävissä on aikasarjoja, joihin sisältyy ainakin 16 havaintojaksoa. Lisäksi asetuksen liitteessä määritellään, millä NACE Rev. 2:n aggregointitasolla tiedot on toimitettava.

• Niiden laaturaporttien rakenne, sisältö ja toimituspäivät, joita jäsenvaltioiden on lähetettävä komissiolle asetuksen (EY) N:o 453/2008 6 artiklan 2 kohdan mukaisesti. Ensimmäinen laaturaportti on toimitettava komissiolle viimeistään 31. elokuuta 2011.

- Komission asetus (EY) N:o 19/2009[3] käsittää seuraavat näkökohdat:

• ”Avoimeen työpaikkaan” liittyvät määritelmät asetuksen (EY) N:o 453/2008 2 artiklan 1 kohdan soveltamiseksi, tarkemmin sanottuna, mitä ilmaisuun ”etsiä aktiivisesti sopivia ehdokkaita” sisältyy ja mihin ilmaisu ”tietyn ajan kuluessa” viittaa avointa työpaikkaa täytettäessä.

• Viitepäivämäärät neljännesvuositietojen keruulle. Suositeltavia menettelyjä ovat jatkuva tietojenkeruu tai edustavan keskiarvon laskeminen vuosineljännestä koskevista tiedoista.

• Asetuksen (EY) N:o 453/2008 5 artiklan 1 kohdassa mainitut tietojen toimittamisen määräajat ja ensimmäistä viitevuosineljännestä koskeva päivämäärä. Komission asetuksessa vahvistetaan, että tiedot on toimitettava viimeistään 70 päivän kuluessa vuosineljänneksen päättymisestä. Niiden jäsenvaltioiden, joiden työntekijöiden määrä on enemmän kuin 3 prosenttia Euroopan unionin työntekijöiden kokonaismäärästä, on toimitettava avoimien työpaikkojen ja täytettyjen työpaikkojen kokonaismäärät 45 päivän kuluessa. Ensimmäinen viitevuosineljännes on vuoden 2010 ensimmäinen neljännes. Samalla määritellään myös epäsuorasti takautuvien tietojen toimittamisen viitejakso, joka käsittää siis vuoden 2009 neljä neljännestä.

• Jäsenvaltiot, joiden on tehtävä asetuksen (EY) N:o 453/2008 7 artiklan 1 kohdassa tarkoitettu toteutettavuustutkimus arvioidakseen, miten ne voivat kerätä tiedot alle kymmenen työntekijän yritysten osalta[4], näiden toteutettavuustutkimusten rakenne ja se, milloin ne on toimitettava komissiolle (helmikuu 2010).

• Jäsenvaltiot, joiden on tehtävä asetuksen (EY) N:o 453/2008 7 artiklan 1 kohdassa tarkoitettu toteutettavuustutkimus arvioidakseen, miten ne voivat kerätä tiedot NACE Rev. 2:n pääluokkien O, P, Q, R ja S osalta[5], näiden toteutettavuustutkimusten rakenne ja se, milloin ne on toimitettava komissiolle (helmikuu 2010).

2.2 Valmiuksien lisääminen

Vuosina 2008 ja 2009 komissio toteutti useita toimia yhteistyössä jäsenvaltioiden kanssa sen varmistamiseksi, että valtiot noudattavat eri asetusten mukaisia raportointivelvoitteitaan.

- Avustukset : Vuosien aikana järjestettiin kaksi ehdotuspyyntökierrosta, yksi kumpanakin vuonna, jotka koskivat vain Euroopan tilastojärjestelmää ja joiden tarkoituksena oli luoda tarvittavat valmiudet oikeusperustan panemiseksi täytäntöön. Päätavoitteena oli parantaa kattavuutta ja avoimia työpaikkoja koskevien tietojen laatua alle kymmenen työntekijän yritysten osalta ja NACE Rev. 2:n pääluokkien O, P, Q, R ja S osalta. Ehdotuksia tehneet ja Euroopan komissiolta rahoitustukea saaneet maat olivat Itävalta, Tanska, Malta, Italia, Latvia, Puola, Romania, Norja ja Kroatia.

- Seminaarit : Eurostat osallistui kahden menetelmäseminaarin järjestämiseen. Toinen oli Nürnbergissä (Saksa) joulukuussa 2008 ja toinen Neuchâtelissa (Sveitsi) marraskuussa 2009. Seminaareihin osallistui aktiivisesti noin 20 jäsenvaltiota ja muita maita, kuten Norja, Sveitsi ja Israel, sekä kansainvälisiä järjestöjä (Euroopan keskuspankki ja OECD). Tarkoituksena oli vaihtaa avoimia työpaikkoja koskevien tilastojen keruuta koskevia parhaita käytäntöjä ja kokemuksia sekä keskustella menetelmäkysymyksistä.

- Jäsenvaltioiden työ: Kaikki jäsenvaltiot ilmoittivat pystyvänsä suurelta osin toimittamaan vuoden 2010 ensimmäistä viitevuosineljännestä koskevat tarvittavat tiedot. Seuraavat vaikeudet ovat kuitenkin todennäköisiä ensimmäisen viitevuosineljänneksen osalta:

a) kattavuuteen liittyvät ongelmat, sillä joillakin jäsenvaltioilla on vaikeuksia toimittaa tietoja NACE Rev. 2:n pääluokkien O–S ja etenkin pääluokan O osalta sekä alle kymmenen työntekijän yritysten osalta,

b) menetelmiä koskevien yksityiskohtaisten suuntaviivojen puute,

c) avoimien työpaikkojen määrän estimaattien huono tarkkuus taloudellisten toimialojen perusteella tehtävän luokittelun kannalta.

Näiden vaikeuksien voidaan odottaa poistuvan sitä mukaa kuin jäsenvaltiot kartuttavat kokemustaan avoimia työpaikkoja koskevien tilastojen keruusta ja hienosäätävät tilastojen tuotantojärjestelmiään. Eurostat kehittää yhdessä jäsenvaltioiden kanssa menetelmiä koskevia selkeitä suuntaviivoja noudatettavaksi.

2.3 Rahoitustoimenpiteet vuonna 2010

Asetuksen (EY) N:o 453/2008 8 artiklan 1 kohdassa todetaan seuraavasti: ” Jäsenvaltiot saavat yhteisöltä rahoitusta työstä aiheutuviin kuluihin tietojenkeruun kolmena ensimmäisenä vuonna ”.

Tätä varten käynnistettiin 24. maaliskuuta 2010 ehdotuspyyntökierros (joka koski vain Euroopan tilastojärjestelmää). Edunsaajille myönnettävien varojen kokonaismäärä on 800 000 euroa.

3) Jäsenvaltioiden toimittamien tilastojen laatu

Ensimmäinen viitevuosineljännes, jota koskevia tietoja maiden on säädösten mukaan toimitettava, on vuoden 2010 ensimmäinen neljännes. Ensimmäiset tiedot on toimitettava viimeistään 15. toukokuuta ja 10. kesäkuuta. Lisäksi jäsenvaltioiden on toimitettava yksityiskohtaiset laaturaportit viimeistään 31. elokuuta 2011. Tämän takia tässä vaiheessa ei voida vielä esittää perusteellista arviointia tietojen laadusta. Kolmen vuoden kuluttua Euroopan parlamentille ja neuvostolle annettava seuraava kertomus sisältää yksityiskohtaisen laadunarvioinnin.

Edellä esitetystä huolimatta voidaan tehdä alustava arviointi käyttämällä jäsenvaltioiden tähän mennessä vapaaehtoisesti Eurostatille toimittamia tietoja ja niitä täydentäviä laadullisia tietoja, jotka kerättiin seminaareja valmisteltaessa. Saatujen tietojen täydellisyyttä tarkasteltaessa vuoden 2009 neljännen neljänneksen tilannetta voidaan kuvailla kokoavasti seuraavasti:

- Yhteensä 18 maata[6] on toimittanut kaikki asetuksissa edellytetyt muuttujat.

- Yhteensä viisi maata ei ole toimittanut kaikkia asetuksissa edellytettyjä muuttujia. Espanja, Ranska ja Italia ovat tarkastelleet toteutettavuustutkimuksissaan mahdollisuuksia kerätä puuttuvat muuttujat. Portugali ei toimita NACE Rev. 2:n pääluokkaa O koskevia tietoja. Alankomaat lähettää täytettyjä työpaikkoja koskevia tietoja vain koko talouden osalta.

- Yhteensä seitsemän maata[7] ei ole vielä toimittanut avoimia työpaikkoja koskevia tietoja tai on keskeyttänyt[8] niiden toimittamisen.

Yhä useampi jäsenvaltio levittää avoimia työpaikkoja koskevia tilastoja kansallisesti joko lehdistötiedotteiden avulla tai asettamalla luvut saataville Internet-sivustolleen. Tämä osoittaa, että maat katsovat lukujensa olevan niin laadukkaita, että ne voidaan julkaista suurelle yleisölle.

4) Euroopan tason aggregaattien laatu

Euroopan tason aggregaattien laadun arviointi on mahdollista vasta seuraavassa, kolmen vuoden kuluttua Euroopan parlamentille ja neuvostolle annettavassa kertomuksessa. Koska jotkin maat eivät kerää eivätkä aio kerätä tulevina vuosina tietoja yrityksistä, joissa on kymmenen tai alle kymmenen työntekijää, tai NACE Rev. 2:n pääluokkaa O koskevia tietoja, toistaiseksi ei ole mahdollista laskea Euroopan tason aggregaatteja, jotka käsittäisivät kaikki yrityskoot ja kaikki taloudelliset toimialat. Eurostat jatkaa keskusteluja jäsenvaltioiden kanssa kattavuudessa olevien puutteiden poistamiseksi, jotta vastaisuudessa voidaan laskea koko talouden käsittäviä Euroopan tason aggregaatteja.

5) Tärkeimmät parannukset ja viimeaikainen kehitys

Vuonna 2009 ja vuoden 2010 alussa tapahtui monia parannuksia useimmissa jäsenvaltioissa. Kaikki maat saattoivat päätökseen tai ovat juuri saattamassa päätökseen siirtymisen NACE Rev. 1 -luokituksesta NACE Rev. 2 -luokitukseen. Tanska, Itävalta ja Norja kehittivät vuoden 2009 aikana avoimia työpaikkoja koskevia aivan uusia kansallisia kyselyjä, joiden avulla ne voivat täyttää lakisääteiset vaatimukset. Espanja ja Ranska ovat mukauttaneet kyselylomakkeitaan saattaakseen avoimen työpaikan määritelmänsä asetuksen (EY) N:o 453/2008 mukaiseksi. Unkari laajensi kyselynsä kattavuutta alle viiden työntekijän yrityksiin. Lopuksi todettakoon, että Yhdistynyt kuningaskunta on ensimmäinen jäsenvaltio, joka pystyy aloittamaan kausitasoitettujen lukujen tuottamisen. Myös avoimen työpaikan määritelmää on linjattu asetukseen sisältyvän määritelmän mukaiseksi. Tämän ansiosta eri maiden avoimia työpaikkoja koskevissa tilastoissa noudatetaan nyt yhdenmukaistettua määritelmää.

Vuoden 2010 alussa Eurostat sai asetuksen (EY) N:o 453/2008 7 artiklan 1 kohdassa edellytetyt toteutettavuustutkimukset kaikilta asianomaisilta jäsenvaltioilta Saksaa lukuun ottamatta. Saksa päätti kerätä julkista hallintoa koskevia tietoja, joten sen ei tarvitse toimittaa toteutettavuustutkimusta. Asiakirjoja analysoidaan parhaillaan perusteellisesti, mutta tärkeimmät päätelmät selvityksistä ovat seuraavat:

- Itävalta: Yritysrekisterissä on joitakin NACE Rev. 2:n pääluokkia O–S koskevia luokitteluun liittyviä ongelmia, jotka on korjattava keskipitkällä aikavälillä, mutta NACE Rev. 2:n pääluokkia O–S koskevat tiedot toimitetaan vuoden 2010 ensimmäisestä neljänneksestä lähtien.

- Tanska: Toteutettavuustutkimusten mukaan avoimia työpaikkoja koskevien tietojen keruussa ei ole huomattavia rajoitteita alle kymmenen työntekijän yritysten osalta eikä NACE Rev. 2:n pääluokkien O–S osalta. Tästä huolimatta Tanska on päättänyt lykätä NACE Rev. 2:n pääluokkia O–S koskevien tietojen keruuta. Alle kymmenen työntekijän yritysten osalta avoimia työpaikkoja koskevia tietoja kerätään vuoden 2010 ensimmäisestä neljänneksestä lähtien.

- Ranska: Toteutettavuustutkimuksen mukaan alle kymmenen työntekijän yritysten osalta on vuosina 2008–2012 mahdollista kerätä vain avoimia työpaikkoja koskevia vuosittaisia tietoja. Alle kymmenen työntekijän yritysten osalta odotetaan, että avoimia työpaikkoja koskevia neljännesvuosittaisia tilastoja olisi ehkä mahdollista laskea vuonna 2013. Sen sijaan NACE Rev. 2:n pääluokkia R ja S sekä pääluokkien P ja Q yksityisen sektorin osia koskevia tietoja kerätään. NACE Rev. 2:n pääluokkien O, P ja Q niiden osien osalta, jotka vastaavat julkista hallintoa, ei ole vastaisuudessakaan saatavissa neljännesvuosittaisia tietoja (vaan ainoastaan vuosittaisia tietoja vuodesta 2013 lähtien).

- Espanja: Alustavan tutkimuksen mukaan on mahdollista, vaikkakin monimutkaista ja kallista, kerätä avoimia työpaikkoja koskevia neljännesvuosittaisia tietoja NACE Rev. 2:n pääluokan O osalta. Vuoden 2010 ensimmäistä neljännestä koskevat tiedot toimitetaan. NACE Rev. 2:n pääluokkia P, Q, R ja S koskevia tietoja kerätään.

- Italia: Tutkimuksen mukaan mikään tähän mennessä tutkituista vaihtoehdoista ei ole mahdollinen tietojen keräämiseksi alle kymmenen työntekijän yritysten osalta eikä NACE Rev. 2:n pääluokkien O–S osalta. Myönteisempi arvio tehdään mahdollisuuksista kerätä yksityistä sektoria koskevia tietoja NACE Rev. 2:n pääluokkien O–S osalta. Joka tapauksessa tarvitaan perusteellisempaa analyysia, ja luotettavampia päätelmiä esitetään joulukuussa 2010.

- Malta: Tutkimuksen tärkeimmät havainnot ovat, että tietoja voidaan kerätä NACE Rev. 2:n pääluokkien O–S osalta, kun taas laatuun ja kuluihin liittyvien näkökohtien vuoksi on mahdotonta kerätä tietoja alle kymmenen työntekijän yritysten osalta.

Eurostat tekee yhteistyötä jäsenvaltioiden kanssa toimintasuunnitelmien laatimiseksi, jotta voidaan laajentaa kattavuutta mahdollisimman paljon ja ottaa huomioon toteutettavuustutkimuksissa kuvaillut ongelmat.

6) Päätelmät

Asetuksen (EY) N:o 453/2008 julkaisemisen jälkeen on hyväksytty kaksi täytäntöönpanoasetusta, jotka sisältävät teknisiä yksityiskohtia. Jäsenvaltiot ovat saaneet rahoitustukea vuosina 2008 ja 2009 vuoden 2010 ensimmäiseen neljännekseen liittyvien avoimia työpaikkoja koskevien neljännesvuosittaisten tietojen toimittamisen valmistelua varten. Rahoitus jatkuu vuosina 2010–2012 asetuksen (EY) N:o 453/2008 mukaisesti. Vuosina 2008 ja 2009 järjestettiin kaksi seminaaria teknisten valmiuksien lisäämiseksi ja kokemusten jakamiseksi avoimien työpaikkojen tilastoinnin alalla. Näiden toimien ja jäsenvaltioiden lisätoimien ansiosta useimmat jäsenvaltiot olivat vuoden 2010 alussa täysin tai lähes täysin valmiita noudattamaan oikeudellisia velvoitteitaan. On kuitenkin välttämätöntä korjata kattavuudessa vielä olevat puutteet, jotta voidaan laskea Euroopan tason aggregaatteja.

Euroopan parlamentille ja neuvostolle annettavan seuraavan kertomuksen ajankohtaan eli kesäkuuhun 2013 mennessä saadaan kerättyä yksityiskohtaisempia tietoja kansallisten laaturaporttien ja toimitettujen virallisten tietojen perusteella. Tietojen ansiosta voidaan tehdä täydellisempi arviointi avoimia työpaikkoja koskevien neljännesvuosittaisten tilastojen laadusta ja merkityksellisyydestä.

[1] EUVL L 145, 4.6.2008, s. 234.

[2] Komission asetus (EY) N:o 1062/2008, annettu 28 päivänä lokakuuta 2008, yhteisön alueella olevia avoimia työpaikkoja koskevista neljännesvuosittaisista tilastoista annetun Euroopan parlamentin ja neuvoston asetuksen (EY) N:o 453/2008 täytäntöönpanosta kausitasoitusta koskevien menettelyjen ja laaturaporttien osalta, EUVL L 285, 29.10.2008, s. 3.

[3] Komission asetus (EY) N:o 19/2009, annettu 13 päivänä tammikuuta 2009, yhteisön alueella olevia avoimia työpaikkoja koskevista neljännesvuosittaisista tilastoista annetun Euroopan parlamentin ja neuvoston asetuksen (EY) N:o 453/2008 täytäntöönpanosta avoimen työpaikan määritelmän, tietojenkeruun viitepäivämäärien, tietojen toimittamista koskevien ohjeiden ja toteutettavuustutkimusten osalta, EUVL L 9, 14.1.2009, s. 3.

[4] Tanska, Ranska, Italia ja Malta.

[5] Tanska, Saksa, Espanja, Ranska, Italia, Malta ja Itävalta.

[6] Bulgaria, Tšekki, Saksa, Viro, Kreikka, Kypros, Latvia, Liettua, Luxemburg, Unkari, Malta, Puola, Romania, Slovenia, Slovakia, Suomi, Ruotsi ja Yhdistynyt kuningaskunta.

[7] Belgia, Tanska, Itävalta, Irlanti, Islanti, Norja ja Sveitsi.

[8] Belgia lopetti avoimia työpaikkoja koskevien tietojen toimittamisen vuoden 2007 neljännellä neljänneksellä.